《次韵秉国种菊》
宋代·于石

渊明令彭泽，自谓归来好。
外物一无累，刚被菊花恼。
东篱兴悠然，一醉舒怀抱。
陶没已千载，爱菊人何少。
谁能轻富贵，高蹈一世表。
种菊学渊明，此意何矫矫。
栽培春雨中，不待秋风老。
南山无古今，世事何时了。
先生笑不言，杜门方却扫。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。